Vruntlike grote mit begheringhe heiles vnde alles gudes to voren gescreuen. Erzame vnde vorsichtighe heren burgermeisters vnde ratmans, gude gunners vnde besunderlinghe gude vrundes. Juwer erzamheit geleue to weten, als ik jw last to screff mit juwen bade van Rasaborch, oft so konde scheen, dat ik to worde queme mit Arnt van den Vitynchoue vnde mit deme, de en gevanghen hebben, so wolde ik vmme juwen willen des besten dar jnne ramen, als my bekentlik js, vor mynen gnedighen heren; nv solen gy weten, dat Arnt van den Vitynchoue vnde Hans Parenbeck hebben to worde gewesen mit my, vnde ik hebbe vntfangen van en beiden een gelofte jn sodaner maten to myns heren gnade: ist dat myn here secht, dat Arnt vurgenant sal Hanse vurgenant een vengnisse holden, so wil Arnt dat don; secht ok myn here, dat Hans sal Arnde loes laten, so wil Hans dat ok don. Men se moghen nerghen van Abo vt scheiden er se to mynen heren sin gewesen, vnde er breue vnde er baden moghen se hebben to eren vrunden, war se willen. Ok sal ere eyne den anderen nicht beschelden edder bescriuen, er se to rechte sin gewesen vor mynen heren. Dyt vurscreuen hebben se my gewisset to holden. Dar hebben ouer gewesen her Niclis Gödhstafson, her Clawus Vlemingh mit vele meer gudere lude. Willen gy dyt vurscreuen berichten dem hus compture vnde her Dyrick van den Vitynchoue, dat se ik gerne. Got als waldigh bespare jw gesont to ewigen tyden. Gescreuen vp Abo dinxdages na sunte Johannis dagh decollacionis anno xxij°. Clawus Ludekesson. Adress: Den ersamen vnde vorsichtighen heren, burgermesteren vnde ratmans der stat Reual, kome desse bref mit heil, detur.